Pa, seun vas ná moord op tronkbewaarderArgieffoto ŉ 53-jarige pa en sy 19-jarige seun is Sondag in Mosselbaai in die Wes-Kaap in hegtenis geneem in verband met die moord op ŉ plaaslike tronkbewaarder. Volgens die Wes-Kaapse polisie het die moord Sondag omstreeks 00:30 in Mathezastraat in Kwanonqaba plaasgevind. “Die beampte was nie aan diens nie en is vroegoggend na sy bure om sy vriendin te gaan haal. Toe hy daar aankom, het ŉ rusie tussen hom en die twee verdagtes ontstaan,” het die polisie gesê. Die verdagtes het glo messe gaan haal en die beampte noodlottig gewond. Die Kwanonqaba-polisie het vinnig reageer en die pa en seun is kort daarna in hegtenis geneem. Daar is ook beslag gelê op hul bloedbevlekte klere en ŉ mes wat op die toneel gevind is. Die verdagtes moet Dinsdag in die Mosselbaai-landdroshof verskyn op aanklag van moord.